SKRIFTLIG FORESPØRGSEL E-3148/02

af Sebastiano Musumeci (UEN) til Kommissionen

(4. november 2002)

Om: Pakistanske terrorister i Middelhavsområdet

Ifølge oplysninger, der er kommet det italienske politi i hænde, skulle et spøgelsesskib med navnet Cristi og en gruppe islamiske terrorister med tilknytning til Osama bin Laden om bord sejle rundt i Middelhavet med Europa som destination med det formål at gennemføre terroraktioner.

Både den amerikanske flådes og Italiens hemmelige efterretningstjeneste gør sig store bestræbelser på at standse spøgelsesskibet, som ifølge forlydender skulle tilhøre rederiet Nova Spirit Incorporation, der har sæde i Delaware i USA, men forretningshovedkvarter i Rumænien.

Den 19. februar 2002 og den 4. august 2002 standsedes skibene Twillinger og Sara som tilsyneladende tilhører samme Nova Spirit Incorporation i henholdsvis Trieste og Gela (Sicilien), det ene skib med otte og det andet med femten pakistanere om bord, som alle gav sig ud for at være sømænd, og som var i besiddelse af falske pas og telefonnumre på personer, der allerede var kendt for ulovlig handel med våben.

Det fremgår af det italienske politis undersøgelser, at de femten pakistanere, der arresteredes om bord på skibet Sara i Gela, skulle være aktivister tilhørende terrororganisationen Laskar i Jhangui, som skulle have indgået en stålpagt med al-Qaeda om gennemførelsen af attentater i Europa.

Kan Kommissionen på baggrund af ovenstående oplyse:

- hvilke initiativer den kan tage for at undersøge rigtigheden af de oplysninger, som det italienske politi har ladet sive ud til offentligheden via politimesteren i Caltanissetta?

- hvilke foranstaltninger der på grundlag af Kommissionens meddelelse til Rådet og Europa-Parlamentet med titlen På vej mod en integreret forvaltning af de ydre grænser for medlemslandene af Den Europæiske Union(1) reelt og realistisk kan træffes for at bekæmpe transporten af islamiske terrorister til Europa med skibe, der fungerer som gigantiske taxaer og udgør en stor fare for sikkerheden i den vestlige verden?

(1) KOM(2002) 233.

Svar afgivet af Antonio Vitorino på Kommissionens vegne

(4. december 2002)

Kommissionen har ikke retlig kompetence til at undersøge indholdet i de politirapporter, som udsendes af de myndigheder i medlemsstaterne, der er ansvarlige for opretholdelse af lov og orden og beskyttelse af den indre sikkerhed.

Kommissionen kan derimod opridse principperne i meddelelsen Mod en integreret forvaltning af de ydre grænser for medlemslandene fra Den Europæiske Union, som det ærede medlem nævner.

Som nævnt i konklusionerne (nr. 42) fra Det Europæiske Råd i Laeken (den 14. og 15. december 2001) er en af målsætningerne i meddelelsen at fastlægge mekanismer for samarbejde mellem myndigheder med ansvar for de ydre grænser og undersøge, hvordan der kan oprettes en mekanisme eller fælles tjenester til kontrol af de ydre grænser. Denne pluralitet ses af definitionerne af sikkerhed ved de ydre grænser, indre sikkerhed i det fælles område med fri bevægelighed og forvaltning af de ydre grænser, der findes i bilaget til Kommissionens meddelelse. Disse definitioner nævner terrorisme som en af de mange trusler, der skal få medlemsstaterne til at arbejde for en mere integreret forvaltning af deres ydre grænser.

Det kan her understreges, at planen for forvaltningen af medlemsstaternes ydre grænser, der blev vedtaget den 13. juni 2002(1) af Rådet retlige og indre anliggender (RIA), i væsentlig grad tager udgangspunkt i Kommissionens meddelelse. Alle definitionerne i bilaget til meddelelsen er således vedtaget uden ændringer af Rådet. Den tankegang og de foranstaltninger, der fremgår af Kommissionens meddelelse,

udgør strukturen i den handlingsplan, Rådet har vedtaget, og ambitionerne går videre end blot at bekæmpe ulovlig indvandring, idet det hedder, at kontrol og overvågning af de ydre grænser letter forvaltningen af migrationsstrømmene og giver mulighed for at beskytte borgerne mod de farer, der udgør en trussel for deres sikkerhed, samtidig med at sådanne foranstaltninger er nødvendige for at bekæmpe ulovlig indvandring.

Blandt elementerne i den integrerede forvaltning af de ydre grænser, der bl.a. vil kunne bidrage til at bekæmpe terrorismen, anbefales det i Kommissionens meddelelse at indføre en fælles og integreret risikovurdering på basis af en tværfaglig fastsættelse af de indikatorer, der betragtes som relevante for de ydre grænser. Kommissionen har i den henseende anbefalet synergi med Europol og instansen for politisamarbejde. I den plan for forvaltning af de ydre grænser, som Rådet har vedtaget, er dette opstillet som et fælles mål, og Det Europæiske Råd i Sevilla (21. og 22. juni 2002) anmodede om, at der inden juni 2003 skete en udarbejdelse af en fælles model for risikoanalyse for at nå frem til en fælles og integreret risikovurdering. Risikoen for infiltration af terrorister er klart blandt indikatorerne i den fælles risikovurdering, der påvirker de ydre grænser.

Det foreslås også i meddelelsen at udvikle en procedure eller en adfærdskodeks for at give mulighed for en permanent udveksling og behandling af information og oplysninger mellem på den ene side de tjenester, der har ansvaret for kontrol og overvågning af de ydre grænser, og på den anden side medlemsstaternes nationale sikkerhedstjenester. Det hedder i den henseende i meddelelsen, at efterretningstjenesterne i en medlemsstat omgående bør kunne udsende oplysninger til alle grænsevagttjenester og konsulater, der er tilstrækkeligt relevante og præcise til, at de i en given periode kan målrette indsatsen efter bestemte typer enkeltpersoner, genstande, oprindelseslande eller transportmidler. Dette eksempel er ret tæt på den situation, som det ærede medlem beskriver.

På længere sigt foreslås det i Kommissionens meddelelse at anvende teknologiske nyskabelser, og meddelelsen nævner bl.a. Galileo, der giver mulighed for satellitovervågning af kysterne.

(1) EFT L 161 af 19.6.2002.